# Lídia Heredia i Soler

Lídia Heredia i Soler (Badalona, 19 de maig de 1971) és una periodista catalana. Ha desenvolupat la seva carrera a la ràdio, televisió i premsa escrita. Des de 2014 i fins al 2022 va dirigir i presentar el programa de Televisió de Catalunya Els matins. Des de la tardor del 2022 és la corresponsal de TV3 a Washington DC, en substitució de Xesco Reverter.
Filla d'una mestra i d'un mecànic, i neta de metges instal·lats a Badalona, cursà estudis primaris a l'Escola Gitanjali, fundada per la seva mare. Els secundaris els va realitzar a l'Institut Badalona 7, cursant batxillerat humanístic. És llicenciada en Ciències de la informació per la Universitat Autònoma de Barcelona.
Ha treballat a Ràdio Ciutat de Badalona, Ràdio Barcelona i Onda Rambla. En premsa escrita ha estat col·laboradora del diari Avui. En televisió ha treballat a Canal+ com a gestora de drets de televisió i com a redactora i presentadora de Telecinco. L'any 2000 va fitxar per Televisió de Catalunya, on ha estat reportera del programa En directe, redactora i presentadora dels informatius del canal 3/24 i presentadora del Telenotícies vespre. Va ser presentadora d'Els matins de Televisió de Catalunya, juntament amb Josep Cuní.
Juntament amb Raquel Sans, va presentar l'any 2008 la Marató de TV3 contra les malalties mentals greus. Entre 2009 i febrer 2012 va dirigir el programa Banda ampla, i a partir de l'abril de 2012 va començar a presentar el Telenotícies migdia de TV3, juntament amb Carles Prats.
El gener de 2014 va tornar a presentar el programa Els matins de TVC, com ja havia fet amb Josep Cuní de 2007 a 2010, en substitució d'Ariadna Oltra. Durant el 2014 va presentar Collita pròpia, un programa sobre productes de proximitat.
El 2020-2021 va presentar les campanades de TV3 amb Cristina Puig i Helena Garcia Melero, emeses des del parc del Tibidabo de Barcelona.

## Referències

* 1 2 Hernández, José Ángel (Coord.). Institut Badalona VII 25 anys (1985-2010). Badalona: Institut Badalona VII, 2010, p. 14.
* 1 2 López, Elena. «Lídia Heredia, periodista». El retrovisor. Infotrànsit.cat, 2012. Arxivat de l'original el 2014-01-24. [Consulta: 19 octubre 2013].
* ↑ «Lídia Heredia serà la nova corresponsal de TV3 a Washington». exterior.cat, 14-06-2022. [Consulta: 12 gener 2023].
* ↑ «Lídia Heredia ja marxa cap a Washington». twitter.com/tv3cat, 17-09-2022. [Consulta: 12 gener 2023].
* 1 2 «Lídia Heredia: 'Una entrevista ha de ser un punt tensa'». [Consulta: 25 juny 2019].
* ↑ «Lídia Heredia en la inauguració del curs 2011-2011 a la Facultat de Ciències de la Informació» (Vídeo). Universitat Autònoma de Barcelona. Arxivat de l'original el 1 de novembre 2014. [Consulta: 28 octubre 2014].
* ↑ «Lídia Heredia, nova presentadora d'"Els matins de TV3"». TV3.cat, 09-02-2007.
* ↑ «Raquel Sans i Lídia Heredia, presentadores de "La Marató" 2008». TV3.cat, 27-11-2008. Arxivat de l'original el 2013-10-23. [Consulta: 3 gener 2009].
* ↑ «TV3 prescindeix del programa 'Banda ampla'». Diari Ara, 10-02-2012.
* ↑ Lídia Heredia substituirà Núria Solé al 'Telenotícies migdia'
* ↑ «Lídia Heredia s'estrena a 'Els matins' de TV3». Ara, 24-01-2014 [Consulta: 7 abril 2015].
* 1 2 «Toni Cruanyes presentarà el nou 'Telenotícies Vespre' i Lídia Heredia conduirà 'Els matins'». Ara, 29-10-2013. [Consulta: 29 octubre 2013].
* ↑ Palés, Alejandra «Les campanades de la pandèmia i el públic virtual». Ara [Barcelona], 30-12-2020, p. 42.